12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ยกเว้นปี 2541
ที่ผู้สอบบัญชีได้แนะนำให้บริษัทฯประเมินการด้อยค่าของเงินลงทุน และตั้งค่าสงสัยเผื่อหนี้จะสูญไว้ด้วย
ซึ่งบริษัทฯก็ได้ปรับแก้ในปี 2542 เป็นที่เรียบร้อยแล้ว

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

ในปี 2544 บริษัท อุตสาหกรรมถังโลหะไทย จำกัด (มหาชน) และบริษัทย่อย
มีกำไรจากการประกอบธุรกิจ สูงที่สุด นับตั้งแต่จัดตั้งบริษัท เมื่อปี 2501 คือมีกำไรสุทธิถึง 55.10
ล้านบาท หรือคิดเป็นร้อยละ 36.73 ของทุนจดทะเบียนของบริษัทฯ ถึงแม้นว่าในส่วนของบริษัทฯ
จะมีกำไรลดลงจาก 42.13 ล้านบาทในปี 2543 เหลือ 26.27 ล้านบาทในปี 2544
เนื่องจากภาวะการแข่งขันมีความรุนแรงในด้านราคา ทำให้รายได้จากการขายของบริษัทฯ ลดลง
และกระทบต่อส่วนแบ่งการตลาดของบริษัทฯ
แต่บริษัทฯก็ยังสามารถรักษามาตรฐานของผลิตภัณฑ์ไว้ได้เป็นอย่างดี ไม่ว่าจะเป็นด้านคุณภาพ
หรือการให้บริการ

สำหรับบริษัทย่อยของบริษัท เป็นปีที่มีผลประกอบการเป็นที่น่าพอใจ ทำให้บริษัทฯ
ได้รับส่วนแบ่งในผลกำไรจากบริษัทย่อยเพิ่มขึ้นจาก ขาดทุน 8.41 ล้านบาทในปี 2543 เป็นกำไร
28.83 ล้านบาทในปี 2544 จึงเป็นผลให้บริษัทฯ และบริษัทย่อย มีผลกำไรเพิ่มขึ้นจาก 33.72
ล้านบาทในปี 2543 เป็น 55.10 ล้านบาท หรือคิดเป็นร้อยละ 63.40
บริษัทย่อยสามารถขยายฐานการตลาดได้กว้างขวางขึ้นและบริษัทคู่ค้ามีความต้องการสินค้ามากขึ้น

ปัจจุบันบริษัทฯและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศมากนัก
ทั้งนี้เนื่องจากบริษัทฯ ลดการนำเข้าวัตถุดิบจากต่างประเทศ
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า เป็นผลทำให้บริษัทฯ
และบริษัทย่อยมีกำไรจากอัตราแลกเปลี่ยน รวมทั้งปัจจุบันบริษัทฯ
และบริษัทย่อยไม่มีเงินกู้ยืมที่เป็นเงินตราต่างประเทศ

ในปี 2544 บริษัทฯและบริษัทย่อย มีรายได้รวมทั้งสิ้น 799.08 ล้านบาท เพิ่มขึ้นจากปี 2543
จำนวน 95.53 ล้านบาท หรือคิดเป็นร้อยละ 13.58 บริษัทฯและบริษัทย่อย
มีรายได้หลักจากการจำหน่ายผลิตภัณฑ์บรรจุภัณฑ์ คิดเป็นร้อยละ 94.18 ของรายได้รวม
ส่วนที่เหลือเป็นรายได้จากค่าเช่า ค่าบริการ ดอกเบี้ยรับ และรายได้อื่นๆ
ซึ่งเมื่อเปรียบเทียบกับปีที่ผ่านมาแล้ว ไม่มีผลกระทบต่องบการเงินอันเป็นสาระสำคัญ

ในปี 2544 บริษัทฯและบริษัทย่อย มีรายได้จากการขาย เป็นเงิน 752.55 ล้านบาท
เพิ่มขึ้นจากปีที่ผ่านมา 104.02 ล้านบาท โดยบริษัทย่อยสามารถจำหน่ายผลิตภัณฑ์เพิ่มขึ้น
ในขณะเดียวกันบริษัทย่อยยังสามารถขยายฐานลูกค้าเพิ่มขึ้นได้อีก
ส่วนในด้านการผลิตที่ดำเนินไปได้ด้วยดีและต่อเนื่องตลอดปี
ก็ส่งผลให้สามารถลดต้นทุนการผลิตและควบคุมค่าใช้จ่ายในการดำเนินงานให้อยู่ในเกณฑ์ที่เหมาะสมได้

ต้นทุนขายของบริษัทฯและบริษัทย่อย ลดลงเล็กน้อยเมื่อเปรียบเทียบกับปีก่อน
ปัจจัยที่ทำให้ต้นทุนขายลดลงคือวัตถุดิบหลักในการผลิตบรรจุภัณฑ์มีราคาลดลงแต่เนื่องจากสภาพการแข่งขันยังคงเป็นไปอย่างรุนแรง
บริษัทฯและบริษัทย่อยจึงต้องปรับราคาขายลงตามต้นทุนที่ลดลง
ทำให้ต้นทุนขายของบริษัทฯและบริษัทย่อยลดลงร้อยละ 1.76 เมื่อเทียบกับปี 2543

อัตรากำไรขั้นต้นของบริษัทฯและบริษัทย่อย เพิ่มขึ้นจากร้อยละ 17.06 ในปี 2543 เป็นร้อยละ
18.82 ในปี 2544 และอัตรากำไรจากการดำเนินงานเพิ่มขึ้นจากร้อยละ 10.50 เป็นร้อยละ
11.47 ซึ่งเป็นผลมาจากการลดลงของต้นทุนขาย ตามที่ได้กล่าวไปแล้ว
บริษัทฯและบริษัทย่อยมีกำไรสุทธิในปี 2544 จำนวน 55.10 ล้านบาทเปรียบเทียบกับปี 2543
มีกำไรสุทธิ 33.72 ล้านบาท คือ อัตรากำไรสุทธิเพิ่มขึ้นจาก ร้อยละ 4.79 เป็น ร้อยละ 6.90
ในปี 2544 หรือเพิ่มขึ้นเป็นเงิน 21.38 ล้านบาท

สำหรับอัตราผลตอบแทนต่อผู้ถือหุ้นก็เพิ่มสูงขึ้นเช่นกัน โดยเพิ่มจาก ร้อยละ 5.58 เป็น ร้อยละ
8.05 ในปี 2544 อย่างไรก็ตาม บริษัทฯยังไม่สามารถจ่ายเงินปันผลให้แก่ผู้ถือหุ้นได้
เนื่องจากบริษัทฯยังคงมีผลขาดทุนสะสม ณ วันที่ 31 ธันวาคม 2544 เป็นจำนวนเงิน 5.23
ล้านบาท

(2) ฐานะการเงิน

สินทรัพย์

1) ส่วนประกอบของสินทรัพย์

สินทรัพย์หมุนเวียนเพิ่มขึ้น 51.76 ล้านบาท หรือคิดเป็นร้อยละ 20.13
โดยเงินสดและเงินฝากธนาคารเพิ่มขึ้นร้อยละ 35.14 ลูกหนี้และตั๋วเงินรับการค้าสุทธิเพิ่มขึ้นร้อยละ
10.03 สินค้าคงเหลือเพิ่มขึ้นร้อยละ 39.19 เงินให้กู้ยืมและเงินลงทุน ลดลง ร้อยละ 74.82

ที่ดิน อาคาร และอุปกรณ์สุทธิ ลดลงจาก 686.33 ล้านบาท เป็น 656.47 ล้านบาท
หรือลดลงเป็นเงิน 29.86 ล้านบาท คิดเป็นร้อยละ 4.35
จากการตัดค่าเสื่อมราคาทรัพย์สินประจำปีจำนวน 75.65 ล้านบาท
และเพิ่มขึ้นจากการลงทุนซื้อเครื่องจักรบางส่วน

2) คุณภาพของสินทรัพย์

บริษัทฯและบริษัทย่อยได้ตั้งสำรองและบันทึกค่าเผื่อหนี้สูญเพิ่มขึ้น จำนวน 8.01 ล้านบาท
เพื่อให้คุณภาพสินทรัพย์ของบริษัทฯสะท้อนมูลค่าที่แท้จริงตามราคาตลาด
และการด้วยค่าของสินทรัพย์ประเภทต่างๆ

ลูกหนี้และตั๋วเงินรับการค้าสุทธิ เพิ่มขึ้นจาก 128.07 ล้านบาท ในปี 2543 เป็น 140.91
ล้านบาทในปี 2544 หรือเพิ่มขึ้น 12.84 ล้านบาท อันสืบเนื่องจากรายได้จากการขายที่เพิ่มสูงขึ้น
ส่วนระยะเวลาเก็บหนี้โดยเฉลี่ยเพิ่มขึ้นจาก 59.70 วัน เป็น 64.29 วัน
เป็นผลมาจากการเปลี่ยนแปลงระบบการวางบิลและการจ่ายเงินของลูกค้าบางราย
ประกอบกับลูกค้าบางรายขอขยายระยะเวลาในการชำระหนี้
แต่บริษัทฯยังคงนโยบายการให้สินเชื่อตามเดิม คือ โดยทั่วไปอยู่ระหว่าง 30-90 วัน
ส่วนลูกหนี้ค้างชำระที่เกินระยะเวลาที่กำหนด เพิ่มสูงขึ้น (ดูหมายเหตุประกอบงบการเงิน ข้อ 7)
แต่บริษัทฯและบริษัทย่อยได้ตั้งสำรองค่าเผื่อหนี้สูญไว้แล้ว

สภาพคล่อง

1) กระแสเงินสด

จำนวนและสัดส่วนของกระแสเงินสดจากกิจกรรมต่างๆ

  -------------------------------------------------- ------------ ------------
  รายละเอียดกระแสเงินสด                                ปี 2544       ปี 2543
                                                     (ล้านบาท)     (ล้านบาท)

  กำไรจากการดำเนินงานก่อนการเปลี่ยนแปลงในสินทรัพย์และหนี้สิน   152.72       133.22

  จากกิจกรรมดำเนินงาน                                  107.71       67.29

  จากกิจกรรมลงทุน                                      (25.54)      (52.66)

  จากกิจกรรมจัดหาเงิน                                   (66.66)      (2.51)

  เงินสดและรายการเทียบเท่าเงินสดเพิ่มขึ้น                    15.50        12.12

  เงินสดและรายการเทียบเท่าเงินสด ณ 31 ธันวาคม             52.91        37.41

                                                                  
  -------------------------------------------------- ------------ ------------

จากตารางที่แสดงข้างต้น จะเห็นได้ว่า ปี 2544 บริษัทฯและบริษัทย่อย มีกำไรที่เป็นตัวเงินเพิ่ม
คือเพิ่มจาก 133.22 ล้านบาท เป็น 152.72 ล้านบาท
และเมื่อวิเคราะห์ตามประเภทกิจกรรมต่างๆแล้ว จะเห็นว่ากระแสเงินสดจากการดำเนินงานเพิ่มขึ้น
จากการที่บริษัทย่อยขายสินค้าได้มากขึ้น ทำให้ลูกหนี้การค้าของบริษัทเพิ่มมากขึ้น จาก 128.07
ล้านบาท เป็น 140.91 ล้านบาท เจ้าหนี้และตั๋วเงินจ่ายการค้าลดลงจาก 82.36 ล้านบาท เป็น
73.92 ล้านบาทในปี 2544 เนื่องจากบริษัทฯยังคงมีนโยบายซื้อสินค้าในราคาเงินสด
เพื่อให้ราคาต้นทุนวัตถุดิบลดลง
โดยกู้ยืมจากสถาบันการเงินมาชำระค่าวัตถุดิบในอัตราดอกเบี้ยที่ต่ำกว่าการซื้อเงินเชื่อ
จะเห็นได้จากอัตราส่วนหมุนเวียนเจ้าหนี้ของบริษัทฯเพิ่มขึ้นจาก 4.24 เท่า เป็น 7.82 เท่า
และระยะเวลาชำระหนี้ลดลงจาก 84.91 วันเป็น 46.04 วัน

กระแสเงินสดจากกิจกรรมลงทุนลดลงจากปีก่อน
เนื่องจากบริษัทฯไม่มีการลงทุนในอสังหาริมทรัพย์เหมือนปีก่อน
แต่บริษัทย่อยได้ซื้อสินทรัพย์ประเภทเครื่องจักรและอุปกรณ์เพิ่มขึ้นให้เพียงพอต่อการผลิต
เพื่อสนองความต้องการที่เพิ่มขึ้น

บริษัทฯและบริษัทย่อยได้นำเงินสดที่ได้จากการดำเนินงานไปชำระคืนเงินกู้ยืมจากสถาบันการเงินต่างๆ
ทำให้ภาระหนี้สินของบริษัทฯและบริษัทย่อยลดลงจำนวนมาก และส่งผลให้ดอกเบี้ยจ่ายลดลงเช่นกัน
กระแสเงินสดใช้ไปจากกิจกรรมจัดหาเงินเพิ่มขึ้นจาก 2.51 ล้านบาท เป็น 66.66 ล้านบาท ในปี
2544

2) อัตราส่วนสภาพคล่อง

  ----------------------------------------- -------------- --------------
  รายละเอียดสภาพคล่อง                         ปี 2544         ปี 2543

  อัตราส่วนสภาพคล่อง                           1.68 เท่า       1.25 เท่า

  อัตราส่วนสภาพคล่องหมุนเร็ว                     1.01 เท่า       0.63 เท่า

  อัตราส่วนหมุนเวียนลูกหนี้การค้า                   5.60 เท่า       6.03 เท่า

  ระยะเวลาเก็บหนี้เฉลี่ย                         64.29 วัน       59.70 วัน

  ระยะเวลาขายสินค้าเฉลี่ย                       14.84 วัน       14.11 วัน

  ระยะเวลาชำระหนี้                            46.04 วัน       84.91 วัน

  CASH CYCLE                                33.09 วัน       (11.10) วัน
  ----------------------------------------- -------------- --------------

จากอัตราส่วนสภาพคล่องที่แสดงไว้ จะเห็นได้ว่าสภาพคล่องของบริษัทฯและบริษัทย่อยปรับเพิ่มสูงขึ้น
ยกเว้น อัตราส่วนหมุนเวียนลูกหนี้การค้า ระยะเวลาเก็บหนี้เฉลี่ย
อันเนื่องมาจากการที่ลูกหนี้ขอขยายระยะเวลาในการชำระหนี้เพิ่มขึ้น
แต่ก็ไม่ได้ส่งผลเสียให้กับสภาพคล่องของบริษัทฯและบริษัทย่อย
บริษัทฯยังคงมีความสามารถในการชำระหนี้คืนได้ก่อนกำหนด ปัจจุบัน
บริษัทฯและบริษัทย่อยยังมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

ระยะเวลาครบกำหนดของหนี้ระยะสั้น ไม่มีผลต่อสภาพคล่องของบริษัทฯและบริษัทย่อย
และบริษัทฯยังมีความสามารถในการชำระหนี้ระยะยาวได้ตามกำหนด
(ดูหมายเหตุประกอบงบการเงิน ข้อ 12 และข้อ 13)

รายจ่ายลงทุน

ในปี 2544 บริษัทฯและบริษัทย่อย มิได้มีการลงทุนในสินทรัพย์เพิ่มขึ้นมากนักเมื่อเปรียบเทียบกับปีก่อน
นอกจากการซื้อเครื่องจักรและอุปกรณ์เพิ่มขึ้นให้เพียงพอต่อการผลิต เพื่อสนองความต้องการที่เพิ่มขึ้น

แหล่งที่มาของเงินทุน

โครงสร้างเงินทุนของบริษัทฯและบริษัทย่อยได้ปรับตัวดีขึ้นอย่างต่อเนื่องตลอด 2-3 ปี ที่ผ่านมา
เห็นได้จากอัตราส่วนหนี้สินต่อส่วนผู้ถือหุ้นที่ลดลง จาก 1.04 เท่าในปี 2541 เป็น 0.89 เท่าในปี
2542 เป็น 0.53 เท่าในปี 2543 และ 0.39 เท่าในปี 2544
บริษัทฯเชื่อว่าโครงสร้างเงินทุนของบริษัทฯจัดอยู่ในระดับที่ดีกว่าเมื่อเปรียบเทียบกับกิจการอื่นในอุตสาหกรรมเดียวกัน
ทั้งนี้จากการที่บริษัทฯและบริษัทย่อยมีสภาพคล่องและมีผลกำไรจากธุรกิจเพิ่มมากขึ้น

ในส่วนของผู้ถือหุ้นไม่มีการเปลี่ยนแปลงแหล่งที่มาของเงินลงทุน

สำหรับหนี้สิน บริษัทฯและบริษัทย่อยได้แสดงรายละเอียดไว้ในหมายเหตุประกอบงบการเงิน ข้อ 12
และข้อ 13 โดยมีอัตราดอกเบี้ย หลักประกัน และเงื่อนไขของหนี้สินเป็นไปตามปกติ
ทั่วไป บริษัทฯและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 20

(3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

นอกเหนือจากปัจจัยความเสี่ยงที่ได้กล่าวไปแล้ว คือ ราคาของวัตถุดิบ ภาวะการแข่งขันที่รุนแรง
และผลเสียหายอันอาจจะเกิดขึ้นเนื่องจากคดีความของบริษัทย่อย
บริษัทฯและบริษัทย่อยยังไม่เห็นว่าจะมีปัจจัยและอิทธิพลหลักที่อาจจะมีนัยสำคัญ
อันจะกระทบต่อผลการดำเนินงานของบริษัทฯและบริษัทย่อยอีกแต่อย่างใด